Rekinn og blómstraði sem aldrei fyrr

Rokksagan geymir mörg dæmi þess að liðsmaður hljómsveitar hafi verið rekinn; í kjölfarið fundið sína fjöl og skinið skærar en hljómsveitin. Nei, ég er ekki að tala um trommuleikarann Pete Best sem var rekinn úr Bítlunum. Hans ferill varð klúður á klúður ofan.

Eitt frægasta dæmið í íslenskri rokksögu er þegar söngvarinn Pétur Kristjánsson var rekinn úr Pelican. Þetta var um miðjan áttunda áratuginn. Pelican var vinsælasta hljómsveit landsins. Pétur brá við snöggt; hafði samband við fjölmiðla sem slógu upp fyrirsögnum um brottreksturinn. Samtímis stofnaði Pétur eldsnöggur nýja og ferska rokksveit, Paradís, með ungum hljóðfæraleikurum. Það var kýlt á spilirí út og suður og hent í plötu. Sá sem stýrði fjölmiðlaumræðunni var góðvinur okkar, Smári Valgeirsson. Sá hinn sami og á sínum tíma tók sögufrægt viðtal við Hörð Torfason. Smári spilaði á fjölmiðla eins og á fiðlu. Ég kom smá ponsu við sögu; teiknaði myndir af Pétri í auglýsingar, málaði nafn hljómsveitarinnar á bassatrommuna og eitthvað svoleiðis.

Pétur fékk samúðarbylgju. Rosa öfluga samúðarbylgju. Pelican var allt í einu runnin út á tíma.

Af erlendum dæmum má nefna Jimi Hendrix. Hann var gítarleikari bandarískrar hljómsveitar, The Isle Brothers, undirleikara Little Richard um miðjan sjöunda áratuginn. Rikki var ofurstjarna áratug áður en mátti á þessum árum muna sinn fífil fegri. Hendrix rakst illa í hljómsveit. Hann var afar óstundvís og notaði vímuefni. Rikki rak hann. Ári síðar sló Hendrix í gegn með "Hey Joe" og varð í kjölfar stærsta gítarhetja rokksögunnar.

Í fljótu bragði man ég líka eftir Lemmy. Hann var söngvari og bassaleikari ensku hljómsveitarinnar Hawkwind á fyrri hluta áttunda áratugarins. Allt gekk vel. Nema dópneysla Lemmy þótti um of. Hann var rekinn. Stofnaði þá tríóið Motörhead. Spilaði þar á gítar og hljómsveitin sló rækilega í gegn.

Einnig má nefna enska söngvarann Ozzy Osbourne. Dópneysla hans gekk fram af félögum hans í Black Sabbath. Seint og síðar meir gáfust þeir upp og spörkuðu honum. Með dyggri aðstoð konu sinnar snéri hann vörn í sókn og náði að trompa Black Sabbath á mörgum sviðum.

Hér fyrir neðan má heyra Hendrix og Rikka litla spila lag frænda þess fyrrnefnda, Woody Guthrie, "Belle Star".

Fyrri ummæli:

Ummæli:
Hreinasta afbragð minnir á táningana mína.

Verkefni: Kaldhæðnigreining - Kaldhæðni eða ekki
Merking: Ekki kaldhæðin